b'\n_START_ARTICLE_\nCartel des Gauches\n_START_PARAGRAPH_\nCartel des Gauches (\xe2\x80\x9dVasemmiston kartelli\xe2\x80\x9d) oli Ranskassa 1920- ja 1930-luvuilla toiminut keskustavasemmistolainen puolueliittouma, joka rakentui radikaalien ja sosialistien yhteisty\xc3\xb6lle. Se oli vallassa vuosina 1924\xe2\x80\x931926 ja 1932\xe2\x80\x931934. Liittoon kuului nelj\xc3\xa4 ryhm\xc3\xa4\xc3\xa4: itsen\xc3\xa4iset radikaalit, radikaalisosialistit, tasavaltalaissosialistit (PRS) ja SFIO._NEWLINE_Ranskan sosialistit olivat perinteisesti kaihtaneet liittoutumista porvarillisten puolueiden kanssa, mutta taipuivat ensimm\xc3\xa4isen maailmansodan j\xc3\xa4lkeen liittoon radikaalien kanssa kootakseen voimat valtaan noussutta Bloc National -nimist\xc3\xa4 oikeistoliittoumaa vastaan. Vasemmisto-oppositio voitti toukokuun 1924 parlamenttivaalit ja sai enemmist\xc3\xb6n Ranskan edustajainkamariin. P\xc3\xa4\xc3\xa4ministeriksi tuli t\xc3\xa4m\xc3\xa4n my\xc3\xb6t\xc3\xa4 radikaalien johtaja \xc3\x89douard Herriot. H\xc3\xa4nen hallituksensa pyrki kokoamaan vasemmiston rivej\xc3\xa4 kirkonvastaisuuden avulla ja ajoi koululaitoksen sekularisointia vahvasti katolisella Alsace-Lorrainen alueella, joka oli sodan j\xc3\xa4lkeen liitetty Ranskaan. Ranskan ulkosuhteissa ulkoministerin\xc3\xa4 toiminut Aristide Briand ajoi turvallisuuden takaamista neuvotteluilla, kun aiemmat oikeistohallitukset olivat suosineet Saksan painostamista voimank\xc3\xa4yt\xc3\xb6ll\xc3\xa4. Inflaation vuonna 1925 k\xc3\xa4ynnist\xc3\xa4m\xc3\xa4 talouskriisi ajoi vasemmistoliittouman sis\xc3\xa4isiin erimielisyyksiin, sill\xc3\xa4 radikaalit vastustivat sosialistien vaatimusta uusista veroista. Herriot\xe2\x80\x99n hallitus kaatui huhtikuussa 1925 ja sit\xc3\xa4 seuranneet lyhytik\xc3\xa4iset Paul Painlev\xc3\xa9n ja Aristide Briandin johtamat hallitukset eiv\xc3\xa4t onnistuneet sovittamaan erimielisyyksi\xc3\xa4, joten liitto hajosi._NEWLINE_Vuoden 1932 vaalien j\xc3\xa4lkeen radikaalit palasivat valtaan sosialistien tuella, mutta toinen vasemmistoliittouma oli ensimm\xc3\xa4ist\xc3\xa4 heikompi ja sen aikana lyhytik\xc3\xa4iset hallitukset vaihtuivat usein. Staviskyn tapauksesta seuranneet oikeiston hy\xc3\xb6kk\xc3\xa4ykset kaatoivat lopulta radikaalien hallitusvallan helmikuussa 1934. My\xc3\xb6hemmin syntyi uudenlainen keskustan ja vasemmiston liitto, kansanrintama, joka nousi Ranskassa valtaan vuonna 1936.'